อาถรรพ์ ตึกสูง
ทุกครั้งที่มีตึกสูงที่สุดเกิดขึ้นใหม่ เวลานั้นจะเป็นสัญญาณของวิกฤตเศรษฐกิจครั้งใหม่..
16 ส.ค. 2560

ทุกครั้งที่มีตึกสูงที่สุดเกิดขึ้นใหม่
เวลานั้นจะเป็นสัญญาณของวิกฤตเศรษฐกิจครั้งใหม่..
เรื่องนี้อธิบายได้โดย Skyscraper Index ซึ่งเป็นแนวคิดของ Andrew Lawrence
โดยเขาได้อธิบายว่าการ วัฎจักรเศรษฐกิจจะ "สัมพันธ์" กับการสร้างตึกสูง
พูดง่ายๆคือ การสร้างตึกจะพีค พร้อมกับ วงจรเศรษฐกิจที่พีค และจะตามมาด้วยการถดถอยของเศรษฐกิจครั้งต่อไป
เรื่องนี้เริ่มต้นจากตึก Singer และ ตึก MetLife ซึ่งเป็นตึกที่สูงที่สุด ในปี 1907 ได้สร้างเสร็จพร้อมกับวิกฤตเศรษฐกิจของอเมริกา
และหลังจากนั้น ตึก Empire State Building ได้สร้างเสร็จพร้อมการเกิดวิกฤตเศรษฐกิจครั้งใหญ่ หรือ Great Depression ในปี 1929
ตึก World Trade Center (ที่โดนเครื่องบินชน) และ Sears Tower ได้สร้างเสร็จในปี 1973 ซึ่งเป็นช่วงเวลาเดียวกันกับ วิกฤตน้ำมัน และตลาดหุ้นในปีนั้น
ตัวอย่างที่เห็นได้ชัดในเอเชีย คือ ตึกแฝด Petronas ที่มาเลเซีย ซึ่งเคยเป็นตึกสูงที่สุดในโลก ได้สร้างเสร็จในปี 1997 ซึ่งเป็นปีเดียวกับการเกิดวิกฤตต้มยำกุ้งทั่วเอเชีย
สำหรับคนทั่วไปแล้วคงดีใจที่จะให้มีตึกสูงสุดใหม่ในประเทศ เพราะมันแสดงถึงความเจริญของประเทศ แต่สำหรับคนที่เชื่อเรื่องนี้ คงนั่งภาวนาว่าอย่าให้มีตึกสูงสุดใหม่เกิดขึ้น เพราะนั่นหมายถึงวิกฤตครั้งต่อไปกำลังใกล้เข้ามาแล้ว
อย่างไรก็ตามก็มีคนแย้งว่า ตึกสูงสุดใหม่ไม่ได้เป็นตัวที่จะบอกว่าเกิดวิกฤต กลับกัน เป็นที่ตัวเศรษฐกิจเองมากกว่าที่เป็นผลทำให้ไม่มีตึกสูงสุดใหม่เกิดขึ้นหลังจากนั้น เช่นประเทศจีนมีตึกสูงสุดใหม่เป็นว่าเล่นแต่ยังไม่เกิดวิกฤตเศรษฐกิจเลย
สุดท้ายทฤษฎีนี้ก็มาตอกย้ำความแม่นยำอีกในวิกฤตครั้งล่าสุด โดยตึก Burj Khalifa ในดูไบ ที่เป็นตึกที่สูงสุดในโลกตอนนี้ สร้างเสร็จในปี 2009 ซึ่งเป็นช่วงเวลาเดียวกับวิกฤตซับไพรม์ที่อเมริกา และ วิกฤตเศรษฐกิจที่ดูไบ
แล้วตึกสูงสุดต่อไปของโลกจะเสร็จเมื่อไร?
ตึกทึ่จะสูงกว่า Burj Khalifa คือตึก Jeddah Tower ที่ซาอุดิอาระเบีย มีความสูงถึง 1 กิโลเมตร จะสร้างเสร็จในปี 2020
แล้ว Skyscraper Index ของประเทศไทยหล่ะ? แม่นยำแค่ไหน?
ตึกใบหยก 2 เคยเป็นตึกที่สูงที่สุดในประเทศไทย ซึ่งสร้างเสร็จพร้อมๆกับ Petronas ที่มาเลเซีย ในปี 2540 ซึ่งเป็นปีเดียวกันกับวิกฤตต้มยำกุ้งของไทย พอดีเป๊ะ
และหลังจากนั้น 20 ปี ประเทศไทยไม่เคยมีตึกสูงสุดใหม่เกิดขึ้นอีกเลย
จนกระทั่ง..
ตึกมหานคร เป็นตึกที่สูงสุดตึกใหม่ของประเทศไทยในรอบ 20 ปี ได้เปิดตัวในปีที่แล้ว
และกำลังจะสร้างเสร็จในปีนี้..
..
หมายเหตุ เรื่องนี้เป็นแค่สมมติฐาน ทฤษฎีนี้ยังไม่ได้มีการยอมรับอย่างกว้างขวาง โปรดใช้วิจารณญาณในการอ่าน